Fakta homma
Jaksot > Tuotantovuosi 1987

Vuoden 1987 Fakta hommissa on sama henkilögalleria kuin edellisvuonna. Kaakkojen ja Kaasisten vaatteet ja aatteet eivät vuodessa ole juuri muuttuneet. Kestoltaan jaksot ovat hieman pidempiä kuin edellisvuonna kuvatut, tuotantokauden yhteiskesto on noin 81 minuuttia. Ohjaajana on edelleen Hannele Rubinstein.
| Jakso | Nimi | Sisältö | Vierailevat näyttelijät | Kesto | Ensiesitys |
| --- | --- | --- | --- | --- | --- |
| 1. | Auliksen päivä pilalla | Nelikko käy huonekaluliikkeessä. Myyjä esittelee innokkaasti vesisänkyä, jota kumpikaan pariskunta ei kuitenkaan osta. Sängyn kestävyys arveluttaa. Aulis raivostuu huomatessaan jonkun naarmuttaneen hänen Ladaansa liikkeen pysäköintialueella. "Jos autoon tulee naarmu, niin sillon saa kirota ja tämän aion opettaa myös jälkipolvelle, näin on", Aulis uhoaa. Nelikko menee saman tien poliisiasemalle. Poliisin mielestä naarmu on niin pieni, että asia olisi paras hoitaa vakuutusyhtiön kanssa. Aulis ei pidä siitä, että menettäisi "bonuksiaan". Iltasella Kaakkojen olohuoneessa katsotaan televisiota ja hieman riidellään. | Timo Torikka (huonekalukauppias), Jukka Kärkkäinen (poliisi), Ville Vierikko (Pasi) | 12.43 |  |
| 2. | Lapsi tulossa | Pirre touhuaa onnellisena huomattuaan olevansa raskaana. Hän odottaa esikoistaan. Heka menee pihalle tekemään klapeja ja kertoo raskaudesta Aulikselle. Tällä välin Hansu on lähikaupassa selvittämässä eräästä ruoasta löytyneen oudon kappaleen alkuperää, myyjä on varsin laiska ja palveluhaluton. Pirre puolestaan selvittää lastenkasvatusoppejaan Hekalle olohuoneen sohvalla. "Kasvatamme lastamme avoimuuteen, ettei tu tommonen mahdoton puhumaton mölli niinkun sinäkin olet", Pirre sanoo. Samalla hän arvostelee Hekan sukulaisia ja haukkuu Hansun kasvatusmetodit liian vapaamielisiksi. Heka huomauttaa Pirreä tämän omista toilailuista, Pirre muun muassa sytytti sohvan vahingossa tuleen teinivuosinaan. Pirre vähättelee nuoruuden edesottamuksiaan. | Ville Virtanen (myyjä) | 14.34 |  |
| 3. | Gallup | Ensimmäisessä kohtauksessa Pirre tuo Toyota Hiacensa Auliksen korjaamolle. Auton kaasu hirttää, "se johtuu siitä, luulen, että kytkin falskaa", Pirre esittää näkemyksensä vian syystä. "Ei se kytkimes voi vika olla, jos kaasu hirttää", Aulis toteaa, mitä Pirre ei usko. Seuraavassa kohtauksessa Aulis opettaa Hansulle autolla-ajon alkeita, Pirre ja Heka siirtävät puutarhakalusteita pois alta varmuuden vuoksi. "Miten painaa kaasua, jos kaasujalka on kytkimellä ja jarrulla?!", kiivastunut Hansu kysyy. Paikalle putkahtaa gallup-haastattelija, joka tekee tutkimusta henkilökohtaisesta hygieniasta. Sohvalla jutellaan muun muassa hiustenpesusta. Tummahiuksisen naisen alkuperä askarruttaa nelikkoa, nainen sanoo olevansa Turusta kotoisin. Hänen lähdettyään ovella on miltei saman tien toinen gallup-haastattelija. | Niina Nurminen (gallup-haastattelija), Jukka Tavastila (gallup-haastattelija) | 13.17 |  |
| 4. | Vuoden siivooja | Pirre on saanut Vuoden siivooja -palkinnon ja sanomalehden toimittaja on tulossa haastattelemaan häntä. Sitä ennen pitää taivutella Heka tulemaan kuvaan mukaan. Lisäksi seurataan pullien pakastusta alakerrassa. Haastattelua varten on järjestetty tarjoilu puutarhaan. Toimittaja osoittautuu varsin viinaanmeneväksi ja nauttii alkoholijuomia niin paljon, että haastattelu menee pieleen. Hän alkaa laulaa ja eksyy asiasta. Toimittaja sammuu puutarhakeinuun ja hänen päälleen levitetään peitto ja peiton päälle asetetaan viesti. | Ulla Tapaninen (sanomalehden toimittaja), Ville Vierikko (Pasi), Hannes Anttila (palkinnon luovuttaja) | 14.02 |  |
| 5. | Veli | Kaasisten ja Kaakkojen naapuriin on muuttamassa joku, todennäköisesti mustalaisia, ja siitähän Aulis, Pirre ja Hansu saavat kriisin aikaiseksi. Heka vaikenee tuttuun tapaansa. Pirren Ruotsissa asuva veli Hanski on tulossa vierailulle. Kahvipöydässä kysellään Hanskin kuulumisia, Hanski naljailee Hekalle tuon tuosta. "Kyllä", Heka vastaa Hanskin kysyessä oliko hän mukana synnytyksessä. Hanski kertoo, että hänellä menee hyvin joka suhteessa. Illemmalla miehet heittävät tikkaa puutarhassa, lankonsa ilkeilyyn kyllästynyt Heka poistuu paikalta. Viimeisessä kohtauksessa naapuritalon vuokrannut mustalaismies tulee tervehtimään Aulista. Hän kertoo vuokranneensa talon taulujensa säilytystä varten ja on tyytyväinen kun naapurissa asuu Auliksen kaltaisia rehellisen oloisia ihmisiä. Aulis sanoo, että nuoriso saattaa aiheuttaa hankaluuksia. Heka tapaa kadulla hupsun naisen, joka lepertelee hänen vauvalleen yli-innokkaasti. | Aake Kalliala (Hanski), Kaija Kiiski (nainen kadulla), Arvid Baltzar (Freja Lundberg) | 13.48 |  |
| 6. | Lapsenvahti | Aulis ja Heka jäävät hoitamaan Kaasisten vauvaa, kun Hansu ja Pirre lähtevät kaupungille. "Joo-o. Se on rauhallinen lapsi. Tullu vissiin enempi isäänsä ku äitiinsä siinä suhteessa", Aulis sanoo vauvasta Hekalle. Elokuvateatterissa Hansu ja Pirre aiheuttavat paheksuntaa jatkuvalla kälätyksellään, heidän takanaan istuva mies kehottaa Pirreä pitämään turpansa kiinni. Naiset innostuvat entisestään, kun heitä yritetään ojentaa. Elokuvan jälkeen he poikkeavat ostoksilla ja kampaajalla, joka vaikuttaa varsin kansainväliseltä mieheltä. Kampaaja kertoo tarinoita julkkiskavereistaan, muun muassa Keke Rosbergista ja Meryl Streepistä, jonka hiukset ovat kuulemma nopeasti rasvoittuvaa tyyppiä. Hansua hän kehuu Sophia Lorenin oloiseksi. Kampaamokäynnin jälkeen Pirre soittaa kotiinsa, mutta kukaan ei vastaa. Hätääntyneenä hän kiiruhtaa kotiinsa, missä kaikki on aivan hyvin. | Jukka Puotila (kampaaja), Ville Virtanen (mies elokuvateatterissa), Sinna Virtanen (vauva) | 12.59 |  |